**Forslag til uttalelse på årsmøtet i Nordre Follo AP 29. januar 2022**

*Sendes til høring i Vikens Fylkeskommune*

Forslagsstiller: Redaksjonskomiteen i NFAP

**Oppløs Viken fylkeskommune**

Nordre Follo Arbeiderparti støtter Fylkesrådets innstilling og anbefaler at Viken fylkeskommune søker staten om å bli oppløst og at man gjenoppretter de tre fylkene Akershus, Buskerud og Østfold.

En endring av fylkesinndeling må underlegges en bedre prosess enn det som skjedde med opprettelsen av storfylket Viken. En fylkesstruktur må bygges på *funksjonalitet*, men fylkene trenger også en *legitimitet* blant innbyggerne. En slik legitimitet kan bare etableres når innbyggerne føler *tilhørighet* og at man føler at fylkeskommunen gir egnet nytte.

Tvangssammenslåingen av storfylket Viken var et resultat av høyresidens sentraliseringsprosess og på tvers av fylkenes egne ønsker. Arbeiderpartiet har vært tydelig på at dette ikke har vært en ønsket sammenslåing med en hovedbegrunnelse i *demokrati* og *tilhørighet*. Arbeiderpartileder Jonas Gahr Støre og stortingskandidatene i Østfold skrev følgende innlegg i Fredrikstad Blad 11. august 2021:

«………….I den politiske plattformen til fylkesrådet, som er behandlet av Viken Arbeiderparti, sier vi følgende: *Fylkesrådet går fremover med det syn at fylket Viken er en lite hensiktsmessig konstruksjon. Stortinget har slått sammen Østfold, Akershus og Buskerud mot deres vilje. Med et nytt storting etter valget i 2021, vil fylkesrådet legge frem en sak for fylkestinget med anmodning til Stortinget om å oppløse Viken*.

En Ap-ledet regjering vil legge dette til grunn. Vi vil selvsagt ta utgangspunkt i den tidligere fylkesstrukturen. Det er derfor ikke grunnlag for å tvile på vårt standpunkt i saken.»

Fagforbundet viser i en høringsuttalelse til at over 50 prosent av deres medlemmer som arbeider i Viken fylkeskommune sier de er *lite fornøyd* eller *svært lite* *fornøyd* med dagens organisering. 40 prosent svarer at sammenslåingen har påvirket arbeidssituasjonen deres negativt, og over 70 prosent svarer at de ønsker å oppløse storfylket.

LO Viken slo fast i sitt vedtak i regionrådet 6. januar 2022:

«LO Viken forventer at de politiske partiene med klare valgløfter om fylkeskonstellasjonen i Viken, står ved det.»

Buskerud Arbeiderparti vedtok 11. januar 2022 en uttallelse om hva Viken fylkeskommune må gjøre:

«1. Det sendes en søknad til Stortinget om deling av Viken fylkeskommune.

2. Viken fylkeskommune deles opp i Akershus, Buskerud og Østfold, med oppstart 1. januar 2024.
3…..»

Styret i Østfold Arbeiderparti vedtok 17. januar 2022 å anbefale oppløsning av Viken fylkeskommune.

Nordre Follo Arbeiderparti mener

* at storfylket har gitt en alt for stor sentralisering av makt og som skaper dårligere kontakt mellom fylkespolitikere og velgerne, noe som gir stor avmaktsfølelse.
* at størrelsen på Viken skaper for stor avstand mellom kommuner og fylkesnivået.
* at alle økonomi beregninger må sees i et 100 års perspektiv pga sjeldne fylkesendringer.
* at staten må ta alle kostnader med oppløsning av Viken fylkeskommune.
* at staten må sørge for at de tre nygamle fylkene får et aktivitetsnivå som gir tilstrekkelige inntekter til å kunne fungere innenfor de gitte rammer.